**Parkinson-kór világnap: javuló terápiás lehetőségek, súlyos társadalmi hiányosságok**

**Csak Magyarországon több tízezerre tehető a Parkinson-kórral diagnosztizáltak száma, világszerte pedig tízmilliókra. Az egyre fiatalabb korosztályokat érintő krónikus idegrendszeri betegség nem gyógyítható jelenlegi tudásunkkal, ám egyre több hatékony tüneti kezelés áll rendelkezésre. A Parkinson-kór április 11-ei világnapja alkalmából dr. Kovács Norberttel, a Pécsi Tudományegyetem (PTE) professzorával, egyben a Magyar Tudományos Parkinson Társaság elnökével beszélgettünk.**

A legfrissebb adatok szerint **mintegy harmincezer ember szenved Magyarországon** a súlyosbodó mozgászavarokkal, hangulatváltozásokkal járó **Parkinson-kórban**, és csak becsülhető azok száma, akiknél már elindult a betegséghez vezető idegsejtpusztulási folyamat, ám még nem alakultak ki a jellegzetes tünetek. **A betegek száma pedig világszerte gyorsan növekedik**, és a korábban elsősorban az idős korosztályok betegségének elkönyvelt Parkinson-kór **az aktív korú népesség, azaz a negyvenes-ötvenes éveikben járók között is egyre jobban terjed**. Az aggasztó hírek mellett szerencsére pozitív fejlemények is akadnak: **folyamatosan bővül a magyar betegek számára is elérhető tüneti kezelések köre, mondja dr. Kovács Norbert, a PTE Neurológiai Klinikájának igazgatóhelyettese**, aki a **Transzlációs Idegtudományi Nemzeti Laboratórium (TINL) Parkinson-kór kutatócsoportjának vezetője**ként a legújabb terápiák hatékonyságának növelésén és a betegség jobb megértésén dolgozik.

*„A Parkinson-kór kezelése alapvetően két csoportba osztható a betegség súlyosságától függően. Az első fázisban* ***gyógyszeres kezelés*** *történik, majd, amikor a tünetek súlyosbodása ezt szükségessé teszi, a* ***műtéti megoldás****, azaz a* ***mélyagyi stimuláció*** *következik, amely során elektródák és az ezeket vezérlő pacemaker kerülnek beültetésre. Bár ezek évtizedek óta alkalmazott módszerek, az elmúlt időszakban* ***jelentős fejlesztések történtek mindkét területen****. Ilyen például* ***a Kelet-Közép-Európában először nálunk bevezetett távprogramozás****, a legutóbbi fontos fejlesztés pedig a térségben szintén először általunk használt újratölthető változat. Mindkettő jelentősen megkönnyíti a mélyagyi stimuláción átesett betegek életét, hiszen* ***nem kell megterhelő, sok esetben hosszú utazásokat megtenniük a klinikára****. A gyógyszeres kezelések terén újdonság a* ***bőr alá beültethető pumpás rendszer****, ami elősegíti a hatóanyagok egyenletes felszívódását, és csak egy egyszerű beavatkozást igényel”* – részletezi Kovács Norbert.

**A megfelelő időablak megtalálása**

A Parkinson-kór kezelésének egyik legnagyobb kihívása **a betegség minél korábbi diagnosztizálása**, a korai stádiumokban ugyanis lényegesen jobban lassítható a tünetek súlyosbodása. Miután a kezdeti jelek számos más betegségre is utalhatnak, ez rendkívül nehéz munka. A problémán magyar kutatók is dolgoznak, nekik köszönhető például egy jellegzetes agyi mintázat, az úgynevezett **fecskefarok jel** diagnosztikai felhasználása. A fecskefarok jel egy speciális MR felvételen látható jellegzetes agyi mintázat, amelynek eltűnése a betegség néhány éven belüli megjelenésére utal. Mindez az egyéb indikátorokkal kiegészítve nagy biztonsággal jelzi előre a Parkinson-kórt, és így jól használható a betegség kizárására vagy megerősítésére. **A módszer megbízható alkalmazását lehetővé tevő speciális MR beállításokat pécsi kutatók dolgozták ki nemzetközi partnereik segítségével**.

Emellett nagyon fontos a betegek állapotának folyamatos nyomon követése, és az állapotnak leginkább megfelelő kezelési módszerek alkalmazása – már csak azért is, mert a betegség egyre gyakrabban érinti az aktív korosztályok tagjait. *„Talán nem köztudott,* ***hogy a Parkinson-kórral akár évtizedekig is együtt lehet élni úgy, hogy a beteg megőrzi aktivitását és munkaképességét****, ám ehhez kulcsfontosságú a* ***megfelelő terápia időben történő bevetése****. A tapasztalat azt mutatja, hogy amennyiben egy beteg állapota miatt kiesik a munkaerőpiacról, úgy hiába mérsékeljük a tüneteket a kezelés megváltoztatásával, szinte lehetetlen újra munkát találnia. Ennek pedig súlyos egyéni és társadalmi következményei vannak. A munkájukat elvesztők körében sokkal gyakoribb a depresszió, kezelésük pedig mind szűkebb környezetük, mind a társadalom számára terhet jelent*” – hangsúlyozza a szakértő.

Épp ezért **a legelterjedtebb neurológiai betegségek** (a Parkinson-kór mellett idetartozik még többek között stroke és az epilepszia is) **kezelésének módszertani javítására törekvő TINL keretein belül Kovács Norbert és kollégái olyan űrlaprendszert dolgoztak ki, amely használatával pontosan nyomon követhető a betegek állapotának változása**, és így meghatározható, hogy mikor érdemes változtatni a kezelésen.

*„A Parkinson-kórra számos tünet jellemző, és ezek egységes mérése, kiértékelése révén lehet legjobban meghatározni a betegség aktuális stádiumát. Az általunk kidolgozott űrlaprendszer számos paramétert tartalmaz, és megfelelő használata esetén jóval több minden derül ki, mint egy tíz-húsz perces orvosi vizsgálat során. Ez azért is fontos, mert* ***nem egyszerű megtalálni azt az időablakot, amikor még a beteg tüneteinek jelentős romlása és az ezzel járó negatív egyéni és társadalmi következmények nélkül végrehajtható a gyógyszeres terápia után következő műtéti kezelés****. Amennyiben erre túl későn kerül sor, úgy a kezelés sajnos már nem annyira hatékony, ha viszont túl korán lépünk, akkor feleslegesen tesszük ki a beteget egy agyi műtét kockázatainak. A lényeg****: sokkal egyszerűbb megőrizni egy képességet, mint visszaszerezni azt****, és ehhez az épp megfelelő pillanatban végrehajtott beavatkozásra van szükség”* – érzékelteti a téteket Kovács Norbert.

**Támogatott terápiák vannak, társadalmi támogatás nincs**

A **mélyagyi stimulációs technológiák** terén az elmúlt időszakban **jelentős előrelépések** történtek. Az egyik a már említett **újratölthető rendszer**, aminek köszönhetően nem kell néhány évente kicserélni az elektródák működését szabályozó pacemakert, a másik pedig az úgynevezett **adaptív rendszer**, ami az orvos által meghatározott paraméterek között **önszabályozó módon képes csökkenteni vagy növelni az agyi stimuláció mértékét**. Minderre az agyi működés ciklikus mivolta miatt lehet szükség, és az ilyen modern rendszerek kevesebb mellékhatással, egyben hatékonyabban csökkentik a tüneteket. A terápiás lehetőségek bővülése mindenképpen jó hír a Parkinson-kórral élőknek, ám más, az orvostudományon túli területeken még bőven akad tennivaló.

*„****Az új terápiák és eszközök mindegyike elérhető a magyar betegek számára is****, ami azt jelenti, hogy* ***egyre több módon tudunk segíteni rajtuk****. Viszont sajnos a betegek a mai napig komoly hátrányokat szenvednek el a megfelelő szabályozások hiánya miatt. Ilyen hátrány például, hogy szemben más, esetenként jóval kevésbé súlyos krónikus betegségekkel,* ***a Parkinson-kórral élők nem részesülnek adójóváírásban, holott sokan közülük még dolgoznak****. De említhetném azt is, hogy* ***kedvezményes parkolási lehetőségekben is nehezen részesülnek****, hiába szenved sokuk súlyos mozgászavarban”* – hoz megdöbbentő példákat a Magyar Tudományos Parkinson Társaság elnöke.

A Parkinson-kór világnapja remélhetőleg megfelelő alkalom arra, hogy felhívja a figyelmet a betegséggel élők hátrányos megkülönböztetésére, és ezen a téren is előrelépés történjen.